દીના બે મહિનાની થઈ ત્યારે જીણા પરિવાર મુંબઈ પાછો ફર્યો અને દીનાને નોકરોને હવાલે કરી દીધી. જીણા રાજનીતિમાં વ્યસ્ત થઈ ગયા અને રતિ હૈદરાબાદમાં તેના મિત્રને મળવા જતી રહી. તે પોતાના કૂતરાને સાથે લઈ ગઈ, પરંતુ નવજાત પુત્રીને ત્યાં જ છોડી ગઈ. રતિને દીના પ્રત્યે લગાવ નહોતો. સરોજિનીના પુત્રી પદ્મજાએ તેની બહેનને તો લખ્યું હતું કે રતિ પ્રત્યે મને બહુમાન હોવા છતાં દીકરી પ્રત્યેનો તેનો વ્યવહાર જોઈને મને રતિ પ્રત્યે ભારે નફરત થાય છે. એ દીકરીનો મને જ્યારે વિચાર આવે છે ત્યારે થાય છે કે રતિને ઝુડી નાખું. જીણા દંપતિની દીકરી પ્રત્યે ઉદાસીનતાની હદ તો એ વાતથી સમજાય છે કે છ વર્ષની ઉંમર સુધી એનું નામ નહોતું પાડવામાં આવ્યું. એ પરિજનોના સાથ માટે એટલી તો ઝૂરતી હતી કે સરોજિનીની મોટી પુત્રી લીલામણી ઑક્સફર્ડમાંથી ભણીને આવી અને જીણાને ઘરે ગઈ અને દીનાને મળીને ઘરે જવા ઉઠી ત્યારે છ વર્ષની બેનામ અને પરિત્યક્ત બાળકી તેને ભેટી પડી અને ન જવા વિનંતી કરવા લાગી હતી.